REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/160-22

6. novembar 2022. godine

B e o g r a d

Z A P I S N I K

ČETVRTE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 6. NOVEMBRA 2022. GODINE

Sednica je počela u 15,30 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milica Obradović, Vesna Nedović, Milija Miletić, Dragan Jovanović, Momir Stojilković, Dijana Radović, Dejan Bulatović, dr Nenad S. Mitrović, Sanja Marić i Milovan Jakovljević.

Sednici su prisustvovali zamenici članova Odbora: Žombor Ujvari (zamenik Arpada Fremonda) i Momčilo Vuksanović (zamenik Jelisavete Veljković).

Sednici nisu prisustvovali članovi Odbora: Zoran Sandić i Miroslav Aleksić, niti njihovi zamenici.

Sednici su prisustvovali i narodni poslanici dr Jelena Kalajdžić i Zoran Stojanović, koji nisu članovi Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Tanasković, ministar i Marko Saranovac, šef kabineta.

Sednici je prisustvovala predstavnica Ministarstva finansija: Dragana Đorđević, samostalni savetnik u Sektoru budžeta.

Odbor je većinom glasova (13 za, 1 nije glasao) usvojio sledeći:

D n e v n i r e d:

1. Razmatranje Predloga zakona o izmenama i dopunama Zakona o budžetu Republike Srbije za 2022. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400-2335/22 od 3. novembra 2022. godine).

Pre početka rasprave o tački dnevnog reda, usvojen je zapisnik druge sednice Odbora, koja su održana 7. septembra 2022. godine, u tekstu u kome je i predložen. Zapisnik je usvojen većinom glasova (13 za, 1 nije glasao).

Prva tačka dnevnog reda - Razmatranje Predloga zakona o izmenama i dopunama Zakona o budžetu Republike Srbije za 2022. godinu, Razdeo 24 - Ministarstvo poljoprivrede, šumarstva i vodoprivrede.

Pomenuti Predlog zakona obrazložila je Jelena Tanasković, ministarka poljoprivrede, šumarstva i vodoprivrede, istakavši da je prvobitni budžet za 2022. godinu opredeljen za ovo Ministarstvo iznosio 62 milijarde dinara, što je činilo 4,7 % ukupnih poreskih prihoda budžeta Republike Srbije. Predloženim rebalansom budžeta predviđen je dodatni iznos sredstava od 16,5 milijardi dinara, te će on iznositi 78,5 milijardi dinara, odnosno 5,3 % ukupnih poreskih prihoda budžeta Republike Srbije. Na direktna davanja je preusmereno 7,7 milijardi dinara, a uvećan je i budžet za mere ruralnog razvoja u iznosu od 2,8 milijardi dinara. Takođe, izdvojeno je i 200 miliona dinara za naše ljude na Kosovu i Metohiji koji će dobiti pomoć. Kada je reč o vanrednim merama Vlada Republike Srbije je usvojila meru pomoći proizvođačima suncokreta koja će biti isplaćena do kraja godine.Takođe, obezbeđena je i pomoć proizvođačima šećerne repe u iznosu od 35 hiljada dinara po hektaru koja će se odnositi na rod iz 2023. godine. Pored navedenog doneta je mera pomoći za poljoprivredne kredite, a do kraja godine obezbediće se i dodatni podsticaj u iznosu od 20 dinara po litri goriva, što su sve vrlo značajne mere zaključila je na kraju izlaganja Jelena Tanasković, ministarka poljoprivrede, šumarstva i vodoprivrede.

U okviru ove tačke dnevnog reda govorila je i predstavnica Ministarstva finansija Dragana Đorđević, istakavši da je osnovni cilj izmene budžeta za 2022. godinu prilagođavanje novonastalim negativnim globalnim ekonomskim tokovima, svetskoj energetskoj krizi, posledično znatno većim rastom cena, a u cilju očuvanja makroekonomske stabilnosti i boljeg standarda stanovništva. Rashodi korisnika budžetskih sredstava su korigovani na osnovu izvršenja za prethodni period i procene sredstava potrebnih do kraja godine. Ovim predlogom zakona planirani su ukupni prihodi u iznosu od 1709 milijardi dinara što je za 192 milijarde više u odnosu na inicijalni budžet iz 2022. godine, odnosno 12,7%. Ukupan fiskalni deficit iznosi 279 milijardi dinara što je za 72 milijarde dinara više u odnosu na inicijalni budžet. Predlogom rebalansa za Ministarstvo poljoprivrede predviđeno je 78,6 milijardi dinara što predstavlja uvećanje za 16,5 milijardi dinara u odnosu na inicijalani budžet odnosno 26,6 %. Učešće budžeta Ministarstva poljoprivrede u ukupnim poreskim prihodima je sada 5,3% što znači da je ispunjena zakonska obaveza po Zakonu o podsticajima u poljoprivredi i ruralnom razvoju. Subvencije u poljoprivredi čine 37,64% što predstavlja najveće učešće subvencija u ukupnim subvencijama države, naglasila je na kraju izlaganja predstavnica Ministarstva finanasija.

U nastavku sednice Odbora narodni poslanici su ministarki i predstavnici Ministarstva finansija postavljali pitanja.

Ministarka Jelena Tanasković je odgovarajući na postavljena pitanja, između ostalog, istakla da će se isplata drugog kvartala premija za mleko nastaviti odmah nakon usvajanja rebalansa, a do kraja godine će biti isplaćen i treći kvartal. U Upravi za agrarna plaćanja se trenutno radi prekovremeno sa ciljem da se sredstva odobrena rebalansom utroše na vreme za namene za koje su i predviđena. Za te poslove su angažovani radnici Ugovorom o privremenim i povremenim poslovima. Sledeće godine će se intenzivno raditi na uvođenju E-agrara, koji će pomoći da se administrativne stvari ubrzaju i obavljaju bez zastoja. Što se tiče subvencija ministarstvo će do kraja godine isplatiti sva dugovanja iz 2022. godine i nastojati da se ta dinamika zadrži i ubuduće. Kada je reč o vodosnabdevanju, postrojenjima za prečišćavanje otpadnih voda i izgradnju nedostajuće kanalizacione mreže u jedinicama lokalne samouprave, Razvojna banka Saveta Evrope je odobrila kredit za ove namene. Projekti su već pokrenuti u Gornjem Milanovcu, Pećincima i Kopaoniku a spremaju se tenderi za još osam jedinica lokalne samouprave. Kada je reč o IPARD-u očekuje se pozitivan odgovor Evropske komisije u vezi zaostalih isplata. Završetak IPARD 2 programa je planiran do kraja 2023. godine. IPARD 3 je već potpisan i krenuće sa realizacijom posle isplate IPARD 2 programa. Za IPARD 3 je odobreno 288 miliona evra što je povećanje od 60%, naglasila je ministarka Jelena Tanasković na kraju izlaganja.

U diskusiji su učestvovali narodni poslanici: Marijan Rističević, Dejan Bulatović, Milovan Jakovljević, Sanja Marić, dr Nenad S. Mitrović, Veroljub Matić i dr Jelena Kalajdžić.

Odbor je većinom glasova (11 za, 1 protiv, 1 uzdržan, 1 nije glasao), a na osnovu člana 173. stav 1. Poslovnika Narodne skupštine zaključio da podnese Narodnoj skupštini sledeći

I z v e š t a j

Odbor je u skladu sa članom 173. stav 2. Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama i dopunama Zakona o budžetu Republike Srbije za 2022. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 16.55časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK Branka Zlatović Marijan Rističević